ከማንችስተር ሲቲ ስኬት በስተጀርባ ﻿
በቅርቡ በተጠናቀቀው የ2018/19 የእንግሊዝ ፕሪሚየር ሊግ ውድድር ማንችስተር ሲቲ ዋንጫ አንስቷል፡፡ ይህ የፕሪሜር ሊግ ፍጻሜ ማንቸስተር ሲቲን በልዩ ክብር ሲያነግስ ተቀናቃኞችን አስቆጭቷል፡፡ ክለቡ ሰሞኑን የኤፍ ኤ ካፕ ዋንጫም ባለቤት ሆኗል፡፡ ክለቡ በሻምፒዮንስ ሊጉ ለድል ባይበቃም ጥሩ ተፎካካሪነቱን አሳይቷል። በዚህ የተነሳም የተወሰኑ ተቀናቃኝ ክለቦችና የእግር ኳስ ስፖርት ተንታኞች ማንችስተር ሲቲ የድል ባለቤት የሆነው በገንዘብ ኃይል ነው ይላሉ። የቢቢሲ የእግር ኳስ ስፖርት ተንታኝ ማርክ ላውረንሰን ግን ሲቲዎች የተሻለ ቡድንና አመራር ስለነበራቸው የድል ባለቤት ቢሆኑም፤ በውድ ዋጋ የገዟቸው ተጨዋጮችም ለድሉ መሳካት ጉልህ ሚና ነበራቸው ይላል፡፡ በተለይ በእንግሊዝ ውስጥ ያሉት ሚዲያዎች ማንችስተር ስቲ ለድል የበቃው ያለቅጥ ከፍተኛ ዋጋ በወጣባቸው ተጫዋቹ አማካኝነት መሆኑን ሰፊ ሽፋን ሰጥተው ዘግበዋል፡፡ በአንጻሩ የማንችስትር ሲቲ ሊቀ መንበር ካለዶን አል ሙባረክ፤ ሲቲ ለድል የበቃው በጣም በውድ ዋጋ በገዛቸው ተጨዋጮቹ ነው በሚለው ሀሳብ አይስማሙበትም፡፡ “ይህን የሚያወሩት በክለባችን ስኬት በቅናት ያረሩ ባላንጣዎቻችን ናቸውም ይላሉ። “ስለዚህ ሀሳቡ ፍጹም ተቀባይነት የሌለው ነው” ሲሉ አጣጥለውታል፡፡ ምክንያታቸውም የዓመቱ ስፖርታዊ ዝውውሮች ሲታዩ ይህን እውነታ አያመለክቱም፡፡ በውድድር ዓመቱ ክለቡ ለተጫዋጮች ግዥ ያወጣው ወጪ ከሌሎች አቻ ክለቦች አንጻር ሲታይ ከፍተኛ የሚባል አይደለም ሲሉ በማስረጃ ይሞግታሉ፡፡ ክለቡ በዓለም ላይ በእግር ኳስ 10 ከፍተኛ የዝውውር ዋጋ ካስከፈሉ የተጫዋች ፊርማ ስምምነቶች አንዱ እንኳን የለውም። ለአብነት ያህል፤ በውድድር ዓመቱ የእንግሊዝ የፕሪሜር ሊጉ ተፎካካሪ ክለቦች ከሚባሉትና ከ10 ከፍተኛ የተጫዋጮች ዋጋ ዝውውር ከአደረጉ ክለቦች መካካል አንዱ የማንችስተር ዩናይትድ ክለብ ነው፡፡ ይህ ክለብ ፖል ፖግባና ሮሜሉ ሉካኩን 89 ሚሊዮን እና 75 ሚሊዮን ዩሮ ወጪ አድርጎ አዘዋውሯል፡፡ ሊቨርፖልም ቢሆን ቨረጅ ቫን ዳይክን በ75 ሚሊዮን ዮሮ አስፈርሟል፡፡ በአንጻሩ ደግሞ ክለባችን ማችስተር ስቲ ሪያድ ማርቲዝን ከሌስተር ሲቲ እኤአ 2018 ሀምሌ ወር መጨረሻ ላይ በ60 ሚሊዮን ዮሮ አዛውሯል። አይማሪክ ላፖርትን፤ ኪቨን ዲ በሩንና ቤንጃሜን ሜንዲ እንደ ቅድም ተከተላቸው 57፣55፣52 ሚሊዮን ዮሮ አውጥቶ አስፈርሟል፡፡ ስለዚህ ማንችስተር ስቲ በውድ ዋጋ በተገዙ ተጫዋቾች ነው ለስኬት የበቃው እየተባለ በተቀናቃኝ ወገኖች የሚናፈሰው ወሬ ውሃ የሚቋጥር አይደለም፤ ምንጩም ቅናት ነው ሲሉ ሙባረክ ኮንነውታል፡፡ “በዓመቱ የውድድር ዘመን ከተደረጉ ከአስሩ ውድ የተጨዋጮች ፊርማ ማንቸስተር ስቲ አይገኝበትም፡፡ ክለቡ በተጋነነ ሽያጭ የተዘዋወሩ ተከላካይ፣ አጥቂና ግብ ጠባቂ የለውም” የሚሉት ሊቀ መንበሩ ውድድሩ ቀላል ባይሆንም፤ እውነታው ግን ክለቡ ሁለገብ ስልት በመጠቀምና በአነስተኛ ኢንቨስትመንት ለድል ሊበቃ መቻሉን ይናገራሉ፡፡ “በተለይ የቡድን ስራና ውሳኔ ነው ክለባችን ለዚህ ስኬት የበቃነው” ሆኖም አሉ ሙባረክ፤ “ማንችስተር ሲቲ ለድል የበቃው በውድ ገንዘብ ባስፈረማቸው ተጫዋጮቹ አማካኝነት ነው የሚለው የቅናትና የአሉባልታ ወሬ በመሆኑ እንደ ጨዋታው አካል እንወስደዋለን” ብለዋል፡፡ እርሳቸው ይህን ቢሉም ሲቲ በውድ ዋጋ ተጨዋጮችን ያዘዋውራል የሚለውን ትችት ተቀናቃኞቻቸው ብቻ ሳይሆን የአውሮፓ እግር ኳስ ፌዴሬሽንም ይጋራዋል፡፡ የማንችስተር ሲቲ ክለብ የገንዘብ አጠቃቀሙ ፌዴሬሽኑ በገንዘብ አጠቃቀምና በፍትሀዊነት ዙሪያ ያወጣውን መመሪያ የሚጥስ መሆኑን ይጠቀሳል፡፡ የላሊጋው ፕሬዚዳንት ጃቪር ቴባስ ሲቲ ክለብ በአቡ ዳቢ ዩናይትድ ግሩፕ ስር መሆኑ በእግር ኳሱ ውድድር በገንዘብ ኃይል ያላግባብ እየተዘወረ ነው ሲሉ ይወቅሳሉ፡፡ ሚስተር ሙባረክ የፕሬዚዳንት ጃቪር ቴባስን ሀሳብ በፍጹም አይቀበሉትም። እንዲያውም “ሀሳቡ ዘረኝነት የሚጸባረቅበትና ሚዛናዊነት የጎደለው ነው” ይላሉ፡፡ ምክንያቱም የፕሬዚዳንቱ ትችት ወደአንድ ወገን ብቻ ያጋደለው ነው፡፡ ለምሳሌ፤ ከዚህ ቀደም ሀያሉ የስፔን ክለብ ሪያል ማድሪድ ታወቂ ተጫዋቾችን ያዘዋወረበት ገንዘብ ከፍተኛ መሆኑን ያወሳሉ፡፡ ፖርቹጋላዊ ሊዊስ ፊጎና የፈረንሳዩን አማካይ ዚኒዲን ዚዳን፤ እንዲሁም የብራዚሉን አጥቂ ሮናልዶና የእንግሊዙን አንበል ዴቪድ ቤካም ከፍተኛ ገንዘብ ወጪ አድርጎ ማዘዋወሩን ነው ያወሱት፤ ይህ የሚያሳየው የፕሬዚዳንቱ ሀሳብ ሚዛናዊነት የጎደለው መሆኑን ነው ባይ ናቸው፡፡ ከአውሮፓ ፕሪሚር ሊጎች አንዱ ጠንካራና ብዙ ተመልካች ያለው የእንግሊዝ ፕሪሜር ሊግ አንዱ ነው፡፡ ማንችስተር ሲቲም ከእነዚህ ጠንካራ ክለቦች አንዱ ነው፡፡ ይህ ክለብ በቀጣይም ተመጣጣኝ ኢንቨስትመንት ወጪ በማድረግ ክለቡን የተሻለ ተፎካካሪ ለማድረግ ይሰራል እንጂ፤ ትልቅ ኢንቨስትመንት የማውጣት ዓላማ የለንም ብለዋል። የክለቡ ሊቀመንበር፤ ሁለቱ የስፔን ታዋቂ ክለቦች ባርሴሎናና ሪያል ማድሪድ በከፍተኛ ወጪ ተጨዋቾችን የሚያዘዋውሩ ናቸው፡፡ ስለዚህ ሲቲ ብቸኛው ከፍተኛ ተከፍይ ተጨዋቾችን የሚያስፈርም ክለብ አይደለም ብለው ሞግተዋል፡፡ እሳቸው ይህን ቢሉም ብዙዎች ማንችስተር ሲቲ ለድል የሚበቃው ለተጫዋቾች ዝውውር ከፍተኛ ወጪ በማውጣቱ ነው ብለው ይከራከሩ እንጂ፤ ቸልሲና ማንችስተር ዩናይትድ በአንጻሩ ለተጫዋቾች ዝውውር ከፍተኛ ወጪ ቢያደርጉም ለድል መብቃት አልቻሉም፡፡ ከአራት ዓመታት በፊት በሼክ መንሱር ባለቤትነት ከተያዘ በኋላ በ800 ሚሊዮን ፓውንድ ኢንቨስትመንት የተደራጀው ማን ሲቲ ዘንድሮ የፕሪሚዬር ሊጉን ዋንጫ አንስቷል፡፡ ሲቲ ከአራት ዓመት በፊት ለተጨዋቾች ደመወዝ በዓመት 54 ሚሊዮን ፓውንድ ወጪ የነበረው ሲሆን፤ ባለፉት ሁለት ዓመታትም ወጪው 174 ሚሊዮን ፓውንድ በመድረስ በእንግሊዝ የምንጊዜም ከፍተኛው የደመወዝ ከፋይ ክለብ አድርጎታል፡፡ ማንችስተር ሲቲ የፕሪሜር ሊጉን ዋንጫና የኤፍ ኤ ካፕ ዋንጫም ማንሳት የቻለው በእውቁ አስልጠኝ ፔፕ ጋርዲዮላ ጭምር ተመርቶ እንደሆነ ብዙዎች ይመሰክራሉ፡፡አዲስ ዘመን ግንቦት 21/2011